Oficialusis leidinys L 301 , 20/11/1984 p. 0001 - 0003

specialusis leidimas suomių kalba: skyrius 3 tomas 18 p. 0068

specialusis leidimas ispanų kalba: skyrius 03 tomas 32 p. 0195

specialusis leidimas švedų kalba: skyrius 3 tomas 18 p. 0068

specialusis leidimas portugalų kalba skyrius 03 tomas 32 p. 0195



Tarybos Reglamentas (EEB) Nr. 3220/84 1984 m. lapkričio 13 d. nustatantis Bendrijos kiaulių skerdenų klasifikavimo skalę EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo [1] su paskutiniais pakeitimais, padarytais Reglamentu (EEB) Nr. 2966/80 [2], ypač į jo 2 straipsnį ir 4 straipsnio 5 dalį, atsižvelgdama į Komisijos pasiūlymą, kadangi kiekvienais metais iki rugpjūčio 1 d. turi būti nustatyta pagal Bendrijos kiaulių skerdenų klasifikavimo skalę nustatytos standartinės kokybės kiaulių skerdenų bazinė kaina; kadangi dėl to būtina nustatyti bendras taisykles, kurios užtikrintų vienodą kiaulių skerdenų klasifikavimą, ypač siekiant garantuoti, kad augintojams būtų teisingai užmokėta remiantis jų į skerdyklas pristatytų kiaulių svoriu ir sudėtimi; kadangi toks klasifikavimas taip pat skirtas didesniam kiaulių skerdenų rinkos skaidrumui; kadangi kiaulių skerdenos kaina yra nustatoma remiantis raumeningumu, palyginti su jos visu svoriu; kadangi nustatant raumeningumą, remiantis objektyviais skerdenos svorio ir nugaros lašinių storio duomenimis bei subjektyviu raumenų išsivystymo pagrindinėse skerdenos dalyse vertinimu, galima teisingai nustatyti skerdenos vertę; kadangi vis dėlto dėl raumenų išsivystymo vertinimo subjektyvaus elemento tokie vertinimai gali būti labai skirtingi; kadangi dėl to būtina visoje Bendrijoje įvesti tiesioginį raumeningumo procentinio dydžio tiesioginio nustatymo principą, grindžiamą objektyviu vienos ar kelių kiaulių skerdenos anatominių dalių išmatavimu, neatmetant vis dėlto galimo papildomų kriterijų taikymo siekiant nustatyti jos komercinę vertę; kadangi siekiant užtikrinti įvertinimo rezultatų palyginamumą, būtina tiksliai apibrėžti skerdenos pateikimą, svorį ir raumeningumą; kadangi atsižvelgiant į kiaulienos gamybos Bendrijoje skirtumus, kiaulių skerdenas pagal jų raumeningumą reikėtų skirstyti į penkias komercines skales, kurių kiekviena apimtų 5 % raumeningumo intervalą; kadangi vis dėlto šalims narėms turėtų būti suteikta galimybė įvesti papildomą skerdenų, pasižyminčių dideliu raumeningumu, skalę; kadangi siekiant užtikrinti, kad būtų teisingai taikomi raumeningumo procentinio dydžio nustatymo būdai, reikėtų sukurti monitoringo sistemą; kadangi be to reikėtų padidinti rinkos skaidrumą reikalaujant, kad skerdenos būtų žymimos pagal jų raumeningumą; kadangi, norint nustatyti bendras kiaulių skerdenų kotiruojamas kainas ir užtikrinti jų palyginamumą su galiojančia standartinės kokybės bazine kaina, reikėtų naudoti Bendrijos skalę, ypač nustatant kiaulių skerdenų, minimų Reglamento (EEB) Nr. 2759/75 4 straipsnyje, vidutinę kainą; kadangi, atsižvelgiant į pirmiau minimus pakeitimus, reikėtų konsoliduoti visas taikomas taisykles ir atitinkamai panaikinti 1975 m. spalio 29 d. Tarybos reglamentą (EEB) Nr. 2760/75, nustatantį Bendrijos kiaulių skerdenų klasifikavimo skalę [3]; kadangi vis dėlto atsižvelgiant į skerdyklų struktūros ir praktikos įvairovę, neįmanoma visoje Bendrijoje vienu metu taikyti naują kiaulių skerdenų klasifikavimo skalę; kadangi dėl to būtina leisti kai kurioms valstybėms narėms pereinamuoju laikotarpiu toliau taikyti kiaulių skerdenų klasifikavimo būdą, nustatytą Reglamente (EEB) Nr. 2760/75, PRIĖMĖ ŠĮ REGLAMENTĄ: 1 straipsnis 1. Šiame reglamente nustatoma kiaulių, išskyrus naudotas veislei, skerdenų Bendrijos klasifikavimo skalė. 2. 1 dalyje minimą skalę visos skerdyklos naudoja skerdenoms klasifikuoti, kad augintojams būtų teisingai užmokėta remiantis jų į skerdyklą pristatytų kiaulių svoriu ir sudėtimi. Tačiau valstybės narės gali nuspręsti, kad šią skalę taikyti neprivalu: - skerdimo įmonėse, kurioms jos nustato didžiausią skerdimų skaičių; per metus šis skaičius negali viršyti vidutiniškai 200 kiaulių per savaitę, - skerdimo įmonėse, kurios skerdžia tik savo veisimo įmonėse gimusias ir nupenėtas kiaules ir kurios sukapoja visas skerdenas. Tokiu atveju valstybės narės apie savo sprendimą praneša Komisijai, nurodydamos kiekvienos skerdimo įmonės, kurioms leidžiama netaikyti Bendrijos skalės, didžiausią leidžiamą skerdimų skaičių. 2 straipsnis 1. Šiame reglamente "kiaulių skerdena" — tai paskerstas ir nukraujintas kiaulės kūnas, išdarinėtas, visas ar perkirstas per vidurį, be liežuvio, šerių, kanopų ir lyties organų, bet su vidaus riebalais, inkstais ir diafragma. Kiaulėms, paskerstoms jų teritorijoje, valstybės narės gali numatyti kitokį kiaulių skerdenų pateikimą: - jei įprasta komercinė praktika jų teritorijoje skiriasi nuo standartinio pateikimo, apibrėžto pirmojoje pastraipoje, arba - jei tai pateisina techniniai reikalavimai. 2. Šiame reglamente svoris — tai atvėsintos skerdenos, pateiktos, kaip nurodyta 1 dalies pirmoje pastraipoje, svoris. Skerdenos sveriamos iškart po kiaulės paskerdimo praėjus ne daugiau kaip 45 minučių. Atvėsintos skerdenos svoris apskaičiuojamas gautiems duomenims taikant konversijos koeficientą. Jei konkrečioje skerdykloje paprastai negalima užtikrinti, kad bus laikomasi 45 minučių laikotarpio, atitinkamai koreguojamas antroje pastraipoje minimas konversijos koeficientas. 3. Šiame reglamente kiaulių skerdenos raumeningumas — tai santykis tarp: - viso raudonųjų skersaruožių raumenų, gautų visiškai išpjausčius skerdeną, svorio, jei raumenys atskiriami peiliu, ir - skerdenos svorio. Raumeningumas nustatomas taikant leidžiamus klasifikavimo būdus. Gali būti leidžiama taikyti tik statistiškai pagrįstus klasifikavimo būdus, grindžiamus vienos ar kelių kiaulių skerdenos anatominių dalių fiziniu išmatavimu. Klasifikavimo būdus leidžiam taikyti atsižvelgiant į statistinės paklaidos didžiausią leistiną nuokrypį. 3 straipsnis 1. Kiaulių skerdenos klasifikuojamos sveriant, pagal jų apskaičiuotą raumeningumą. Tačiau skerdenos komercinė vertė nustatoma ne vien tik pagal apskaičiuotą raumeningumą. 2. Taikoma ši klasifikavimo skalė: Raumeningumas, išreikštas skerdenos svorio procentine dalimi | Skalė | 55 ar daugiau | E | 50 ar daugiau, bet mažiau kaip 55 | U | 45 ar daugiau, bet mažiau kaip 50 | R | 40 ar daugiau, bet mažiau kaip 45 | O | mažiau kaip 40 | P | 3. Atsižvelgdamos į jų kiaulienos gamybos ypatybes, valstybės narės gali savo teritorijoje paskerstoms kiaulėms taikyti atskirą 60 % arba didesnio raumeningumo skalę, žymimą raide S. Kai valstybės narės naudojasi šia galimybe, jos apie tai praneša Komisijai. 4. Šio straipsnio nuostatos nedraudžia valstybių narių teritorijoje paskerstų kiaulių skerdenų vertinimui be svorio ir apskaičiuoto raumeningumo kriterijų taikyti papildomus vertinimo kriterijus. 4 straipsnis 1. Iškart po suklasifikavimo kiaulių skerdenos pažymimos 3 straipsnyje nurodytomis skalės nuorodomis arba pagal apskaičiuotą raumeningumą, jei pagal tokį žymėjimą skerdenas galima bus priskirti 3 straipsnyje nurodytoms skalėms. Nepažeidžiant pirmosios pastraipos, ant skerdenos galima žymėti skerdenos svorį ir nurodyti kitus duomenis, kurie atrodo žymėtini. 2. Nukrypdamos nuo 1 dalies, valstybės narės gali nustatyti, kad kiaulių skerdenų neprivalu žymėti, jei surašomas oficialus dokumentas, kuriame apie kiekvieną skerdeną nurodoma bent tokia informacija: - identifikacija, - šiltos skerdenos svoris, - apskaičiuotas raumeningumas. Šis dokumentas turi būti laikomas keturias savaites, o jo surašymo dieną patikrą paliudyti įgaliotas asmuo turi patvirtinti, kad tai — tikras originalus sertifikatas. Tačiau norint skerdenas parduoti nekapotas kitoje valstybėje narėje, jos pažymimos atitinkamos skalės nuorodomis, nurodytomis 3 straipsnyje, arba pagal raumeningumo procentinį dydį. 3. Nepažeidžiant 2 straipsnio 1 dalies antrosios pastraipos, prieš skerdeną sveriant, klasifikuojant ir žymint, nuo jos negalima pašalinti taukų, raumenų ar kitų audinių. 5 straipsnis 1. Išsamios šio reglamento taikymo taisyklės, ypač susijusios su 2 straipsniu ir: - įvairių pateikimo būdų pakeitimu standartiniu skerdenų pateikimo būdu, - šiltos skerdenos svorio perskaičiavimu į atvėsintos skerdenos svorį, - sąlygomis, kuriomis leidžiama taikyti klasifikavimo būdus, priimamos laikantis Reglamento (EEB) Nr. 2759/75 24 straipsnyje nustatyta tvarka. 2. 2 straipsnio 1 dalies antrojoje pastraipoje ir 2 straipsnio 3 dalies antrojoje pastraipoje minimi leidimai išduodami Reglamento (EEB) Nr. 2759/75 24 straipsnyje nustatyta tvarka. 6 straipsnis Reglamentas (EEB) Nr. 2760/75 panaikinamas. Tačiau iki 1988 m. gruodžio 31 d. valstybės narės gali toliau taikyti pirmiau minėtame reglamente nustatytą kiaulių skerdenų klasifikavimo skalę vietoj šiame reglamente nustatytos skalės. 7 straipsnis Šis reglamentas įsigalioja 1985 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1984 m. lapkričio 13 d. Tarybos vardu Pirmininkas A. Deasy [1] OL L 282, 1975 11 1, p. 1. [2] OL L 307, 1980 11 18, p. 5. [3] OL L 282, 1975 11 1, p. 10. --------------------------------------------------